Document ID: 32012R0459

NARIADENIE KOMISIE (EÚ) č. 459/2012
z 29. mája 2012,
ktorým sa mení a dopĺňa nariadenie Európskeho parlamentu a Rady (ES) č. 715/2007 a nariadenie Komisie (ES) č. 692/2008, pokiaľ ide o emisie ľahkých osobných a úžitkových vozidiel (Euro 6)
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (1), a najmä na jeho článok 5 ods. 3,
so zreteľom na smernicu Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (2), a najmä na jej článok 39 ods. 2,
keďže:
(1)
Nariadenie (ES) č. 715/2007 a nariadenie Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (3) zavádzajú spoločné technické požiadavky na typové schvaľovanie motorových vozidiel a náhradných dielov so zreteľom na ich emisie a ustanovujú pravidlá pre zhodu v prevádzke, životnosť zariadení na reguláciu znečisťovania, palubné diagnostické systémy (ďalej len „OBD“), meranie spotreby paliva a dostupnosť informácií o opravách a údržbe vozidiel.
(2)
Podľa nariadenia (ES) č. 715/2007, aby mohli byť vozidlá vybavené zážihovými motormi schválené podľa noriem Euro 6, má sa pre ne stanoviť norma pre počet tuhých častíc.
(3)
Tuhé častice emitované vozidlami sa môžu zhromažďovať v alveolách ľudských pľúc, čo vedie k respiračnému a kardiovaskulárnemu ochoreniu a zvýšenej úmrtnosti. Vysoká úroveň ochrany pred týmito tuhými časticami je preto vo verejnom záujme.
(4)
V súčasnosti sa na meranie tuhých častíc emitovaných vozidlami so zážihovými motormi používa protokol meraní Programu merania tuhých častíc (PMP) vyvinutý pre naftové vozidlá. Existujú však dôkazy, že spektrum veľkosti a chemické zloženie tuhých častíc emitovaných zážihovými motormi sa môžu líšiť od tých, ktoré emitujú naftové vozidlá. Spektrum veľkosti a chemické zloženie tuhých častíc a účinnosť súčasnej techniky merania v rámci regulácie emisií škodlivých častíc by sa mali sledovať. Pokiaľ ide o vozidlá so zážihovými motormi, v budúcnosti môže byť potrebná revízia tohto protokolu merania.
(5)
Na základe dnešných poznatkov je úroveň emisií tuhých častíc z konvenčných motorov, motorov s nepriamym vstrekovaním paliva (PFI), ktoré vstrekujú palivo do sacích potrubí alebo vstupných otvorov namiesto vstrekovania priamo do spaľovacej komory, nízka. Z tohto dôvodu je zrejme v súčasnosti odôvodnené obmedziť regulačnú činnosť na vozidlá vybavené motormi s priamym vstrekovaním bez toho, aby sa vylúčil ďalší výskum a monitorovanie výkonnosti všetkých zážihových motorov z hľadiska emisií, najmä, pokiaľ ide o spektrum veľkosti a chemické zloženie emitovaných tuhých častíc, ako aj emisie, ktoré vznikajú pri skutočnej jazde, a v prípade potreby by mala Komisia navrhnúť ďalšie regulačné opatrenia, pričom zohľadní aj podiel motorov PFI na trhu v budúcnosti.
(6)
V nariadení (ES) č. 692/2008 sa stanovil emisný limit pre počet častíc 6 × 1011 #/km pre naftové vozidlá Euro 6. V súlade so zásadou technologicky neutrálnych právnych predpisov by mal byť príslušný emisný limit pre vozidlá so zážihovými motormi Euro 6 rovnaký, keďže neexistujú žiadne dôkazy, že by tuhé častice emitované zážihovými motormi mali nižšiu špecifickú toxicitu ako tuhé častice emitované naftovými motormi.
(7)
Očakáva sa, že filtre tuhých častíc benzínu (GPF), účinné technológie dodatočnej úpravy na zníženie počtu tuhých častíc emitovaných vozidlami so zážihovými motormi, bude možné integrovať do niektorých vozidiel Euro 6 za primeranú cenu. Okrem toho je pravdepodobné, že pre veľký počet aplikácií je možné do troch rokov po uplynutí povinných dátumov v súvislosti s vozidlami Euro 6 stanovených v článku 10 nariadenia (ES) č. 715/2007 dosiahnuť podobné zníženie emisií tuhých častíc prostredníctvom vnútorného nastavenia motora s omnoho nižšími nákladmi. Každé nastavenie motora musí byť uplatniteľné na všetky podmienky fungovania motora, aby sa zabezpečilo, že v prípade, že sa neaplikujú zariadenia dodatočnej úpravy, úrovne emisií vznikajúce v podmienkach skutočnej jazdy sa nezvýšia.
(8)
S cieľom umožniť vývoj všetkých potrebných technológií a poskytnúť primeraný dodatočný čas, by sa mal uplatniť dvojfázový prístup, v rámci ktorého by sa v druhej fáze limity pre počet tuhých častíc pre naftové vozidlá Euro 6 vzťahovali aj na vozidlá so zážihovými motormi s priamym vstrekovaním.
(9)
Mala by sa venovať pozornosť emisiám tuhých častíc vozidiel so zážihovými motormi vznikajúcim v podmienkach skutočnej jazdy, a vývoju príslušných skúšobných postupov. Komisia by mala vypracovať a zaviesť zodpovedajúce postupy merania najneskôr do troch rokov po nadobudnutí účinnosti požiadaviek týkajúcich sa Euro 6.
(10)
Komisia by mala sledovať vplyv opatrení na zníženie emisií tuhých častíc, pokiaľ ide o emisie CO2 vozidiel so zážihovými motormi.
(11)
Podľa článku 4 ods. 7 nariadenia (ES) č. 692/2008 vozidlá, ktoré sú v rozsahu pôsobnosti uvedeného nariadenia, môžu byť typovo schválené podľa emisných noriem Euro 6 až po zavedení prahových limitov OBD. OBD je dôležitý nástroj na zisťovanie porúch zariadení na reguláciu znečistenia.
(12)
Komisia vo svojom oznámení 2008/C 182/08 o uplatňovaní a budúcom vývoji právnych predpisov Spoločenstva o emisiách z ľahkých úžitkových vozidiel a prístupe k informáciám o oprave a údržbe vozidiel (Euro 5 a 6) (4) navrhla súbor prahových limitov OBD, ktoré približne odzrkadľujú hodnoty, ktoré sa uplatňujú na väčšinu ľahkých úžitkových vozidiel v Spojených štátoch a Kanade od roku 2013, kde je väčšina systémov OBD vo vozidle v súlade s právnymi predpismi stanovenými Kalifornskou radou pre vzdušné zdroje (CARB). Zosúladenie požiadaviek Únie s požiadavkami Spojených štátov by bolo v súlade s cieľmi medzinárodnej harmonizácie a zabezpečilo by vysokú úroveň ochrany životného prostredia.
(13)
Požiadavky na OBD v Spojených štátoch sú však technologicky náročné pre výrobcov vozidiel, ktorí do Spojených štátov nevyvážajú. Preto by sa malo prijať počiatočné obdobie uplatňovania menej prísnych požiadaviek na OBD v trvaní tri roky, čím by sa priemyslu poskytol dodatočný čas.
(14)
Konečné prahové limity OBD Euro 6 pre CO, NMHC a PM stanovené v nariadení (ES) č. 692/2008 by mali byť menej prísne než sú hodnoty navrhnuté v oznámení 2008/C 182/08, čo by odrážalo osobitné technické ťažkosti v týchto oblastiach. Okrem toho týmto nariadením by sa nemal prijať žiadny prahový limit OBD Euro 6 pre počet tuhých častíc.
(15)
V neskoršej fáze by sa mala posúdiť potreba z hľadiska životného prostredia, technická uskutočniteľnosť a pomer medzi nákladmi a prínosmi prísnejších prahových limitov OBD Euro 6 uplatniteľných na CO a NMHC a stanovenia prahového limitu OBD Euro 6 pre počet tuhých častíc. Každá zmena súvisiacich regulačných požiadaviek, ktorá z toho vyplynie, by sa mala zaviesť iba spolu s dodatočným časom poskytnutým priemyslu. Vzhľadom na zložitosť systémov OBD tento dodatočný čas zvyčajne predstavuje tri až štyri roky.
(16)
Nariadenia (ES) č. 715/2007 a (ES) č. 692/2008 by sa preto mali zodpovedajúcim spôsobom zmeniť a doplniť.
(17)
Opatrenia stanovené v tomto nariadení sú v súlade so stanoviskom Technického výboru - motorové vozidlá,
PRIJALA TOTO NARIADENIE:
Článok 1
Nariadenie (ES) č. 715/2007 sa mení a dopĺňa takto:
1.
V článku 3 na konci bodu 17 by sa mala zmeniť bodka na bodkočiarku.
2.
V článku 3 sa dopĺňa tento odsek 18:
„18.
‚motor s priamym vstrekovaním‘ je motor, ktorý môže pracovať vtedy, keď sa palivo vstrekne do nasatého vzduchu po tom, čo vzduch prešiel sacími ventilmi.“
3.
V článku 10 sa dopĺňa tento odsek 7:
„7. Na vozidlá so zážihovými motormi s priamym vstrekovaním sa uplatňuje emisný limit pre počet častíc 6 × 1012 #/km tri roky od uplatniteľných dátumov stanovených v odsekoch 4 a 5 v súvislosti s novými typovými schváleniami a registráciou, predajom alebo uvedením do prevádzky nových vozidiel a podľa rozhodnutia výrobcu.“
4.
Príloha I sa mení a dopĺňa v súlade s prílohou I k tomuto nariadeniu.
Článok 2
Nariadenie (ES) č. 692/2008 sa mení a dopĺňa takto:
1.
V článku 4 sa vypúšťa odsek 7.
2.
Prílohy I, XI a XVI sa menia a dopĺňajú v súlade s prílohou II k tomuto nariadeniu.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. mája 2012

Labels: 8
1
20